Ego Reinardus, dominus Caseoli, per presens scriptum sigilli mei inpressione signatum omnibus tam presentibus quam futuris notifico quod, cum fratres Morimundi terram suam que Communitas appellatur, circa Guttas sitam, de more colerent, terram Movei juri meo subjacentem, dicte Communitati comfinem, terre sue adjunxerunt, et cum illa tanquam propriam, me inconsulto, excoluerunt. Cumque hoc meorum hominum suggestione percepissem, instante messis tempore non modice commotur ipsam Communitatem predictorum fratrum Morimundi cum terra mea de Moveio homines mei de percepto meo messuerunt, segetem cum mea in horreo meo reponentes. Tandem penitentia ductus, bladium quod in sepedicta Communitate fratrum sepedictorum Morimundi messueram, ex integro reddidi, et insuper terram Movei, que mea erat et quam me ignorante seminaverant, pro remedio animarum parentum meorum, laude et assensu domine Aalis uxoris mee, ecclesie Beate Marie Morimundi et fratribus Deo ibidem servientibus in puram elemosinam dedi jure pepetuo possidendam. Anno dominice incarnationis millesimo ducentesimo vicesimo nono.